**ТҮНШЛЭЛИЙН ХҮРЭЭНД ЭРСДЭЛ ТООЦООЛОХ, ХУВААРИЛАХ АРГАЧЛАЛ**

**/ТӨСӨЛ/**

**Нэг. Нийтлэг үндэслэл**

* 1. Төр, хувийн хэвшлийн түншлэлийн тухай хуулийн 5.1.29, 20.6, дах хэсгийн эрсдэлийн шинжилгээ болон эрсдэлийн удирдлагын арга хэмжээг төлөвлөх, хэрэгжүүлэхэд энэхүү аргачлалыг /цаашид “Аргачлал” гэх/ ашиглана.
	2. Төсвийн эрсдэлийн үнэлгээ, төсөвт үзүүлэх нөлөөг тооцоход энэ аргачлалыг ашиглахгүй бөгөөд Төр, хувийн хэвшлийн түншлэлийн тухай хуулийн 9.2 дах хэсэгт заасан загварыг ашиглана.
	3. Аргачлалд дурдсан нэр томьёог Төр, хувийн хэвшлийн түншлэлийн тухай хуульд зааснаар ойлгоно.
	4. Эрсдэл тооцоолох, хуваарилах үйл ажиллагааг Төр, хувийн хэвшлийн түншлэлийн тухай хуулийн 20 дугаар зүйлд заасан бүрэн шинжилгээний үе шатанд боловсруулах бөгөөд дараах алхамтай байна.
		1. Эрсдэлийг тодорхойлох;
		2. Эрсдэлийг эрэмбэлэх;
		3. Эрсдэлийг бууруулах арга хэмжээг төлөвлөх;
		4. Эрсдэлийг хуваарилах.
	5. Эрсдэлийг хуваарилахад төслийн онцлогийг харгалзан үнэ болон чанарын харьцааг хадгалж, эрсдэлийг бага зардлаар үр ашигтай шийдвэрлэх түншлэгч талд хуваарилах буюу эрсдэлийн хуваарилалтын зохистой байдлыг хангана.
	6. Эрсдэлийн шинжилгээг бодитой, оновчтой хийх зорилгоор эрсдэлийн шинжилгээ хийх бүрэлдэхүүнд бүрэн шинжилгээний төслийн багийн бүх гишүүд, Түншлэлийн төв болон төсөлтэй холбогдох бүхий л түвшний байгууллага, салбарын мэргэжилтнүүдийг оролцуулж болно.
	7. Бүрэн шинжилгээний үе шатанд энэхүү аргачлалаар хийгдэх эрсдэлийн шинжилгээний нэгдсэн матриц нь эцсийн үр дүн биш бөгөөд хуулийн хүрээнд хийгдэх бусад тооцоо судалгаа, нөхцөл байдал өөрчлөгдөх бүрд эрсдэлийн шинжилгээг шинэчилнэ.
	8. Журмын Хавсралт-1 Нийтлэг эрсдэлийн матрицын хүснэгтийг зөвхөн жишээ байдлаар ашиглаж болно.

**Хоёр. Эрсдэлийг тодорхойлох**

* 1. Түншлэлийн төслийг бэлтгэх, хэрэгжүүлэх зэрэг бүх үе шатанд сөргөөр нөлөөлж болохуйц бүхий л эрсдэлийг ангилал тус бүрээр бодитой тодорхойлж, жагсаалт гаргана. Энэ үед тухайн төслийн үр нөлөө, ач холбогдлын их бага зэргийг үл харгалзан байж болох бүхий л эрсдэлүүдийг бүгдийг нь тусгахыг эрмэлзэнэ.
	2. Эрсдэлүүдийг дараах ангилалд хуваах ба Түншлэлийн төслийн хэрэгжих салбар онцлогоос хамаарч төслийн ангиллыг өөрчлөн ашиглаж болно.
		+ Төслийн газартай холбоотой /Site/: Төсөл хэрэгжүүлэх газрын бэлэн байдал, чанар, зөвшөөрөл, газарзүйн онцлог, байгаль орчинтой холбоотой эрсдэл;
		+ Зураг төсөл, барилга угсралт, ашиглалтад оруулахтай холбоотой /Design, construction and commissioning/: Төслийн барилга угсралт, түүний чанар, зураг төсөлтэй холбоотой эрсдэл;
		+ Үйл ажиллагаатай холбоотой /Operation/: төсөл хэрэгжүүлэх үйл ажиллагаатай холбоотой эрсдэл;
		+ Эрэлт болон бусад бизнесийн үйл ажиллагаатай холбоотой /Demand and other commercial risk/ орлого, эрэлт нь тооцсон хэмжээнд хүрэхгүй байх эрсдэл;
		+ Улс төртэй холбоотой /Political/: Улстөрийн шийдвэр, нөхцөл байдлаас үүдэлтэй төсөлд сөргөөр нөлөөлөх эрсдэл
		+ Хууль, эрх зүйн орчны өөрчлөлттэй холбоотой /Change in legal and regulatory framework/: Хууль болон зохицуулалтын орчны өөрчлөлтөөс шалтгаалж төслийн үйл ажиллагаанд сөргөөр нөлөөлөх эрсдэл
		+ Дампууралтай холбоотой /Default/ Хувийн түншлэгч болон холбоотой компаниуд төсөл хэрэгжүүлэх санхүүгийн болон техникийн чадамжгүй болох эрсдэл
		+ Эдийн засаг болон санхүүтэй холбоотой /Economic or financial/: Валютын ханш, хүү, инфляцын өөрчлөлтөөс үүсэх эрсдэл
		+ Давагдашгүй хүчин зүйлтэй холбоотой /Force majeure/: талуудын хараа хяналтаас гадуур болсон, урьдчилан таамаглах боломжгүй, урьдчилан сэргийлж, шинжлэх ухаан, техникийн ололтыг ашиглан даван гарах боломжгүй саад тотгор тохиолдсоны улмаас үүсэх эрсдэл
		+ Эд хөрөнгийн эзэмшилтэй холбоотой /Asset ownership/: Дэд бүтцийн үнэ цэнэ, технологийн өөрчлөлтөөс шалтгаалах эрсдэл
	3. Эрсдэлийг тодорхойлох дараах нийтлэг аргуудаас ашиглана.
		+ өмнө хийгдсэн болон ижил төстэй төслийн мэдээлэл, мэдлэгийг ашиглах, судлах
		+ салбарын мэргэжилтнүүд, оролцогч талуудтай хэлэлцэх
		+ олон улсын туршлагаас ашиглах
		+ Тухайн салбарт нийтлэг хэрэглэгддэг бүрэн хэмжээний жишиг жагсаалт, хяналтын хуудас /checklist/ ашиглах

**Гурав. Эрсдэлийг эрэмбэлэх**

3.1. Эрсдэлийг эрэмбэлэх алхам нь нийт тодорхойлсон эрсдэлүүдийг чанарын шинжилгээний аргаар үнэлж, эрсдэлийн түвшинг тодорхойлж, эрэмбэлэхэд оршино. Энэхүү аргын хүрээнд дараах хоёр үзүүлэлтийг ашиглана.

* + - Тухайн эрсдэл тохиох магадлал /likelihood, probability/
		- Тухай эрсдэл тохиолдсоны дараах үр дагавар, үр нөлөө /consequence, impact/

3.2. Эрсдэлүүдийн төсөлд үзүүлэх нөлөөг эрсдэл тус бүрээр тодорхойлох бөгөөд маш их, их, дунд, бага, маш бага гэсэн 5 түвшинд үнэлнэ. Мөн харгалзах тоон утгыг 5, 4, 3, 2, 1 өгнө.

3.3. Дараа нь тухайн эрсдэлүүд тохиолдох магадлалын түвшнийг хэмжиж маш их, их, дунд, бага, маш бага /5, 4, 3, 2, 1/ утгаар үнэлнэ. Эдгээр нөлөөлөл болон магадлалын үнэлгээ нь тогтсон нийтлэг хэмжүүр, шалгуур байхгүй таамаглал тул тухайн үнэлгээ хийсэн үндэслэл, шалтгаан, тайлбарыг тэмдэглэж баримтжуулна.

3.4. Магадлал болон нөлөөллийн тоон утгын үржвэрээр эрсдэлийн түвшнийг тодорхойлно.

Эрсдэлийн түвшин = Магадлал \* Нөлөөлөл

3.5. Эрсдэлийн түвшинд үндэслэн түүнд харгалзах тоон утгыг бага, дунд, их түвшинд ангилж, цаашид авч үзэх эрсдэлүүдийг эрэмбэлж, тодорхойлно.

**Дөрөв. Эрсдэлийг бууруулах арга хэмжээг төлөвлөх**

4.1. Тодорхойлж эрэмбэлсэн эрсдэлүүдийг бууруулах арга хэмжээг эрсдэл тус бүр дээр төлөвлөх бөгөөд үндсэн хоёр төрөлд авч үзнэ. Урьдчилан сэргийлэх чиглэлийн болон хохирлыг бууруулах арга хэмжээнүүд байна.

4.2. Эрсдэлийг бууруулах арга хэмжээнүүдийг дараах үндсэн дөрвөн төрөлд ангилж болно.

* + - Эрсдэлийг хуваарилах /allocate/: Эрсдэлийг төр болон хувийн хэвшлийн аль эрсдэлийг удирдах чадавх болон үр дүнд илүү зохицох байдлыг харгалзан хуваарилна.
		- Эрсдэлээс зайлсхийх /Avoid/: Төслийн цар хүрээ, төлөвлөлт, дизайн зэргийг оновчтой зохион байгуулж, аливаа учирч болох эрсдэлийг бууруулах
		- Дасан зохицох /Adapt/: Аливаа сөрөг өөрчлөлтөд дасан зохицох байдлаар төлөвлөж, эрсдэлийг бууруулах
		- Хүлээн зөвшөөрөх /Accept/: Эрсдэлийг бууруулах арга хэмжээний зардал нь тухайн эрсдэлийн хохирлоос их тохиолдолд тухайн эрсдэлийг бууруулах арга хэмжээ авалгүйгээр хүлээн зөвшөөрөх

4.3. Эрсдэл бүр дээр холбогдох арга хэмжээг боловсруулна.

**Тав. Эрсдэлийг хуваарилах**

5.1. Эрсдэлийг хуваарилах үйл ажиллагаа нь тухайн эрсдэлийн сөрөг үр нөлөөг хамгийн бага хэмжээнд бууруулах зорилготой.

5.2. Олон улсад өргөн ашиглагддаг эрсдэлийг хуваарилах гол зарчим болох төрийн болон хувийн түншлэгчийн аль илүү эрсдэлийг удирдах боломж болон үр нөлөөг аргалах чадамжийг харгалзан үзнэ.

5.3. Эрсдэл хуваарилахад дараах үндсэн нөхцөлийг харгалзан үзнэ.

* + - Эрсдэлийн гарах магадлалыг удирдах чадавх
		- Эрсдэлийн үр нөлөөг даах чадавх
		- Хамгийн бага зардлаар эрсдэлийг бууруулах чадавх

5.4. Эрэмбэлэгдсэн эрсдэлүүд тус бүрд тухайн эрсдэлийг хариуцах талыг төр, хувийн хэвшил, дундын гэсэн хувилбараар хуваарилна.

5.5. Төслийн эрсдэлийн нэгдсэн матрицыг боловсруулах бөгөөд дараах агуулгыг багтаасан байна.

* + - Эрсдэлийн нэр, ангилал
		- Эрсдэлийн агуулга, тодорхойлолт
		- Магадлал болон нөлөөлөл, эрсдэлийн түвшин
		- Бууруулах арга хэмжээний төлөвлөгөө
		- Эрсдэлийн Хуваарилалт /Төр, хувийн хэвшил, дундын /
		- Төрийн дэмжлэг үзүүлэх боломж
		- Гэрээнд хэрхэн тусгах санал

Жишээ:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Эрсдэлийн ангилал** | **Нэр** | **Тодорхойлолт** | **Магадлал** | **Нөлөөлөл** | **Эрсдэлийн түвшин** | **Бууруулах арга хэмжээ** | **Хуваарилалт** | **Төрийн дэмжлэг үзүүлэх боломж** | **Гэрээнд тусгах санал** |
| Барилга угсралт | Барилгын материалын үнэ өсөх | Инфляц, хилийн хориг зэрэг шалтгаанаар барилгын материалын үнэ өсөх, барилгын угсралтын зардал өсөх | Их /4/ | Их /4/ | Их /16/ | Тогтвортой үнийн бэлтгэн нийлүүлэлтхудалдан авалт, төсөвт өртөгт оруулан тооцох | Ихэвчлэн Хувийн хэвшилд хуваарилдаг | Зарим зохицуулалт | Хувийн хэвшлийн тооцоо судалгаанд туссан байх, аливаа эрсдэлийг даах заалт гэрээнд туссан байх |

----- оОо -----

**Хавсралт-1 Нийтлэг эрсдэлийн нэгдсэн матрицын хүснэгтийн жишээ**

|  |  |  |  |
| --- | --- | --- | --- |
| **Нэр, ангилал** | **Агуулга** | **Бууруулах арга хэмжээ** | **Хуваарилалт** |
| Хугацаанаасаа хоцрох эрсдэл | Төслийн аливаа үйл ажиллагаа төлөвлөсөн хугацаанаасаа хоцрох, үйлчилгээ эхлэх хугацаа хоцрох | Даатгалууд, Хяналтын зөвлөх үйлчилгээ, Нэмэлт санхүүжилтийн эх үүсвэрүүдийг төлөвлөх | Хувийн хэвшил |
| Зардал ихсэх эрсдэл | Зураг төсөл, барилга угсралтын шатанд зардал нь төсвөөсөө хэтрэх | Тогтсон үнийн барилга угсралтын гэрээ, нэмэлт санхүүжилтийн хэлэлцээр хийгдсэн байх, | Хувийн хэвшил |
| Талбай, газрын нөхцөл байдал | Барилгын ажлын зардлыг нэмэгдүүлэх эсхүл удаашруулах шалтгаан үүсгэх геологийн нөхцөлийн (геотехникийн) эрсдэл | Хувийн тал нарийвчилсан иж бүрэн судалгаанууд болон мэргэжлийн туршилтад үндэслэн барилгын гүйцэтгэгчид шилжүүлнэ -Хувийн хэвшлийн байгууллагад талбайн судалгааг хийх хангалттай хугацаа өгнө | Төслийн геологийн нөхцөл байдал хүндрэлтэй, төслийг төрөөс санаачилснаас бусад тохиолдолд хувийн тал тодорхой хязгаартай зардлаар эрсдэлийг хариуцна. |
| Зөвшөөрөл, эрхийн бичиг, тусгай зөвшөөрөл | Шаардлагатай зөвшөөрлийг авч чадахгүй байх, | Төрийн байгууллага нь тендерийн санал ирүүлэхээс өмнө шаардлагатай зөвшөөрөл, тусгай зөвшөөрлийг авснаар гэрээ байгуулахаас өмнөх байдлыг хувийн талд илүү тодорхой болгож, гэрээ батлах үйл явцыг эрт эхлүүлнэ. | Хувийн хэвшил эсвэл дундын |
| Төслийн газрын бохирдол | Бохирдлыг цэвэрлэхтэй холбоотой нэмэлт зардал үүсэх | Үзлэг шинжилгээ хяналт хийх, мэргэжлийн байгууллагын ариутган цэвэрлэх  | Төр |
| Санхүүжилтгүй болох | Төслийн санхүүжилт шийдэгдэлгүй, барилга угсралтын ажил эх үүсвэргүй болох | Гэрээний өмнөх үе шатуудад хэд хэдэн санхүүжүүлэгчтэй хэлэлцээр эцэслэх | Хувийн хэвшил |
| Өндөр зээлийн хүү | Санхүүжилтийн эх үүсвэрийн зээлийн хүү хүлээлтээс өндөр болох | Гэрээний өмнөх үе шатуудад хэд хэдэн санхүүжүүлэгчтэй хэлэлцээр эхлүүлэх, эцэслэх | Хувийн хэвшил |
| ..... | ..... | .... | ..... |